USA-Venemaa tuumalepe sõlmitakse 2 nädala pärast(2)
Presidendid Barack Obama ja Dmitri Medvedev peaksid leppele alla kirjutama kahe nädala pärast Prahas. Leppega vähendatakse mõlema poole strateegiliste tuumarelvade arvu umbes 1500-ni, teatab Associated Press.
Obama ja Medvedev peaksid lõplikult lepingu sõlmimises kokku leppima veel sel nädalal toimuva telefonivestluse käigus, misjärel saab Valge Maja alustada kampaaniat leppe ratifitseerimiseks senatis. Lepe tuleb heaks kiita ka Venemaa riigiduumas. Mõlemad protsessid võtavad tõenäoliselt aega kuid.
Uus lepe asendab 1991. aastal sõlmitud strateegilise relvastuse vähendamise lepingut, mille kehtivusaeg lõppes detsembris.